20 Powerball-boerpotwenners laat wenkbroue ligArgieffoto Suid-Afrikaners ruik lont nadat 20 mense Dinsdagaand elkeen sowat R5,6 miljoen van die R114 miljoen PowerBall-boerpot losgeslaan het met die opeenvolgende nommers 5, 6, 7, 8, 9 en Powerball-nommer 10. Sosialemediagebruikers het intussen uitgevaar en die Lotto as ’n verneukspul bestempel. Sommige het selfs ŉ beroep op die Zondo-kommissie wat staatskaping ondersoek gedoen om die Nasionale Lotery te ondersoek terwyl ander versoek het dat die wenners se identiteit bekend gemaak word. Thomas Farrar, senior lektor in Statistiek by die Kaapse Skiereiland-Universiteit vir Tegnologie (KSUT), sê egter daar is geen rede om onraad te vermoed nie aangesien alle kombinasies van nommers in die Lotto ewe waarskynlik is om getrek te word. Farrar het Woensdag aan Cape Talk verduidelik die Lotto Powerball-speletjie behels dat enige vyf nommers tussen 1 tot 50 gekies kan word terwyl die bonusbal uit ’n aparte boerpot van 1 tot 20 gekies kan word. Daar is dus meer as 42 miljoen verskillende kombinasies van ses nommers waarvan deelnemers kan kies en al hierdie kombinasies is ewe waarskynlik. Deelnemers het dus ’n een uit 42 miljoen kans om die boerpot te wen. “Die kombinasie van 5, 6, 7, 8, 9 en Powerball 10 is net so waarskynlik soos enige ander kombinasie,” meen Farrar. Ithuba Holdings, wat die Lotto bedryf, bestempel Dinsdagaand se lottotrekking as “ŉ historiese geleentheid”. Altesaam 20 deelnemers het die boerpot gewen terwyl een persoon die PowerBall Plus-boerpot van R5,8 miljoen losgeslaan het. “Hoewel daar al voorheen verskeie wenners uit dieselfde loting was – waaronder die boerpot van R110 miljoen wat in 2018 deur vier mense gewen is – was daar nog nooit 21 wenners op een aand nie.” Ithuba Holdings sê hoewel niemand gisteraand se wennommers verwag het nie, is dié soort volgorde algemeen in loterye wêreldwyd. “Ons het gesien hoe Suid-Afrikaanse lotery-spelers al meer en meer dié kombinasie kies.” Hiér woon die wenners: Gauteng – 8 wenners Noord-Kaap – 1 wenner Vrystaat – 1 wenner KwaZulu-Natal – 3 wenners Oos-Kaap – 2 wenners Wes-Kaap – 1 wenner Limpopo – 1 wenner Mpumalanga – 2 wenners Twee van die wenners het met hul banke se apps aan die lotery deelgeneem.